ในงบการเงิน ทำไมบางครั้ง ส่วนของผู้ถือหุ้น จึงติดลบได้
ส่วนของผู้ถือหุ้นติดลบคืออะไร และส่งสัญญาณอะไรกับผู้ถือหุ้น ลงทุนแมนจะเล่าให้ฟัง
26 ต.ค. 2565

ในงบการเงิน ทำไมบางครั้ง ส่วนของผู้ถือหุ้น จึงติดลบได้ /โดย ลงทุนแมน
ตามหลักบัญชีแล้ว สินทรัพย์ของกิจการในงบดุล จะถูกแบ่งออกเป็น 2 กลุ่มใหญ่ ๆ
ได้แก่ หนี้สิน และส่วนของผู้ถือหุ้น
แต่ในบางครั้งเราอาจจะพบว่า ส่วนของผู้ถือหุ้น กลับมีค่าเป็นลบ ซึ่งถือเป็นเรื่องที่ไม่ปกติ
ส่วนของผู้ถือหุ้นติดลบคืออะไร และส่งสัญญาณอะไรกับผู้ถือหุ้น
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
นักลงทุนหลายคน คงทราบดีว่าในงบดุลนั้น
สินทรัพย์ = หนี้สิน + ส่วนของผู้ถือหุ้น
ในบางครั้ง ส่วนของผู้ถือหุ้น อาจอยู่ในสถานะติดลบได้
ซึ่งหมายความว่า กิจการมีหนี้สินรวมสูงกว่าสินทรัพย์รวม
แล้วส่วนของผู้ถือหุ้น จะติดลบได้อย่างไร ?
ส่วนของผู้ถือหุ้นติดลบ มักเกิดจากสาเหตุหลัก ๆ เช่น 
- กิจการขาดทุนสะสม มากจนเกินไป
- กิจการซื้อหุ้นคืน เป็นจำนวนมาก
กรณีแรก การขาดทุนสะสมมากจนเกินไป
โดยปกติ ถ้าหากว่ากิจการมีกำไร
ก็จะบันทึกกำไรนั้น เป็นกำไรสะสมในงบดุล 
ซึ่งทำให้ส่วนของผู้ถือหุ้น เพิ่มมากขึ้นเรื่อย ๆ
ในทางกลับกัน ถ้าหากว่ากิจการเกิดการขาดทุน
ส่วนที่ขาดทุนนั้น ก็จะถูกนำมาหักในส่วนของกำไรสะสมของกิจการ
และหากกำไรสะสม ถูกหักออกจนหมด 
ก็จะเปลี่ยนเป็นการขาดทุนสะสม
ซึ่งค่าที่ติดลบนี้ ก็จะถูกนำไปหักล้างกับส่วนทุนอื่น ๆ ที่เหลือ
และถ้าส่วนทุนถูกหักออกจนหมดแล้ว ส่วนของผู้ถือหุ้นจะเหลือศูนย์
และจะเริ่มมีการติดลบ
ในกรณีที่ส่วนของผู้ถือหุ้นติดลบ ซึ่งเกิดจากการขาดทุนสะสม 
ถือเป็นเรื่องที่นักลงทุนต้องระวัง
เพราะเป็นการแสดงให้เห็นว่า กิจการกำลังประสบปัญหาอย่างหนัก
และอาจเสี่ยงต่อการขาดสภาพคล่อง จนนำไปสู่การผิดนัดชำระหนี้
หรือไม่มีเงินทุนไปหมุนเวียน เพื่อดำเนินกิจการต่อได้
ตัวอย่างเช่น การบินไทย ที่ขาดทุนสะสมมาเป็นระยะเวลานาน
ทำให้ส่วนของผู้ถือหุ้นลดลงจนติดลบ
และต้องเข้าสู่กระบวนการฟื้นฟูกิจการในที่สุด
กรณีที่ 2 การซื้อหุ้นคืน เป็นจำนวนมาก
ในบางกิจการ ถ้าบริษัทมีเงินสดเป็นจำนวนมาก
และไม่ได้มีแผนที่จะลงทุนอะไรเพิ่ม
 
บริษัทอาจจะใช้เงินสดเข้าซื้อหุ้นคืน จากผู้ถือหุ้นคนอื่นในตลาด
หลังจากนั้น จะทำการลดทุน ซึ่งบางครั้งอาจซื้อหุ้นคืนเป็นจำนวนมาก 
จนทำให้ส่วนของผู้ถือหุ้น เกิดการติดลบ
แต่โดยปกติ บริษัทเหล่านี้มักจะเป็นบริษัทที่แข็งแกร่ง
กำไรสะสมของบริษัท ก็มักจะฟื้นคืนกลับมาได้ในเวลาเพียงไม่นาน
และส่วนของผู้ถือหุ้น ก็จะกลับมาเป็นบวกในที่สุด
การซื้อหุ้นคืน มักเกิดขึ้นกับบริษัทในประเทศสหรัฐอเมริกา
ซึ่งไม่นิยมจ่ายเงินปันผล เพราะต้องเสียภาษีค่อนข้างสูง
การซื้อหุ้นคืน จึงเป็นอีกวิธีหนึ่งที่จะเพิ่มผลตอบแทนให้กับนักลงทุน
เพราะสุดท้าย จะทำให้กำไรต่อหุ้น หรือ EPS เพิ่มสูงขึ้น
ตัวอย่างเช่น STARBUCKS ซึ่งมีผลการดำเนินงาน ที่มีกำไรทุกปี
แต่มีส่วนของผู้ถือหุ้นติดลบ เพราะมีการซื้อหุ้นคืนเป็นจำนวนมาก
ดังนั้น ในการอ่านงบการเงิน หากเราเห็นส่วนของผู้ถือหุ้นติดลบ
ก็อย่าเพิ่งตกใจ และตีความว่ากิจการนั้นไม่ดี
แต่ควรจะหาสาเหตุให้แน่ชัดเสียก่อน
เพราะการติดลบนั้น อาจมาจากการขาดทุนสะสมต่อเนื่อง ซึ่งเป็นเรื่องที่น่ากังวล
หรืออาจมาจากการซื้อหุ้นคืน ซึ่งหมายถึง กิจการกำลังทำให้นักลงทุน ได้ผลตอบแทนเพิ่มขึ้นนั่นเอง..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-